ציון לוז

הרב ציון לוז (אילוז) (נולד ב-5 באפריל 1963) הוא חבר בית הדין הרבני הגדול בירושלים, מראשי ישיבת "תפארת ישראל" ביד בנימין, ואב"ד בבית הדין הרבני בבאר שבע לשעבר. משמש כחבר הוועדה של קרן אחד לאחד.

ביוגרפיה

נולד במרוקו בשנת 1963 לשמעון ולאסתר אילוז. בשנת לידתו עלה לישראל ומשפחתו התיישבה בבאר שבע. למד בישיבת בני עקיבא אהל שלמה, שם היה לתלמידו של הרב אברהם סילברט, ולאחר מכן בישיבת כרם ביבנה, שם היה תלמידו של הרב חיים יעקב גולדויכט. כמו כן למד במכון להכשרת מורים "מורשת יעקב". בשירותו הצבאי שירת בחיל השריון.

קיבל סמיכה לרבנות בשנת 1992 ובשנת 1997 קיבל כושר לדיינות. למד בכולל ארץ חמדה במשך שש שנים והיה לתלמידו של הרב שאול ישראלי. במסגרת לימודיו שם סיים את מבחני הדיינות בהצטיינות.

לאחר סיום לימודיו בארץ חמדה, שימש כר"מ בישיבת כרם ביבנה עד למינויו לבית הדין הרבני.

ב-29 באוקטובר 2007 מונה לדיין בבית הדין הרבני בבאר שבע.

ב-25 באוקטובר 2015 התמנה לאב בית הדין הרבני בבאר שבע, וב-12 ביולי 2016 מונה כחבר בית הדין הרבני הגדול לערעורים בירושלים. הוא נודע בין הדיינים כעילוי.

במשך שנים היה חוקר במחלקה למשפט העברי במשרד המשפטים, בפרויקט "חוקה לישראל". כמו כן לימד במכללות דתיות לחינוך.

בשנת 2023, הקימו הרב לוז והרב משה אמסלם, אב"ד באשדוד, את הישיבה הגבוהה "תפארת ישראל" ביד בנימין, והם עומדים בראשה.

הרב לוז הוא חבר הוועדה של קרן אחד לאחד שהקים הרב יצחק נריה.

חיים אישיים 
נשוי לרונית אילנה, יועצת חינוכית, בתו של הרב ד"ר הושע רבינוביץ, ואב לשמונה, גר ביד בנימין. חתנו הוא אבישי גרינצייג, כתב המשפט של העיתון גלובס.

קישורים חיצוניים

 
 פסקי הדין של הרב ציון לוז בבית הדין הרבני בבאר שבע, אתר דעת.
 שיעורי הרב ציון לוז ביוטיוב
 שיעורי הרב ציון לוז באתר ישיבת כרם ביבנה
 
 סרוגים משפיעים: הרב אליעזר איגרא, הרב שלמה שפירא והרב ציון לוז

הערות שוליים

דייני בית הדין הרבני הגדול
בוגרי ישיבת כרם ביבנה
בוגרי ישיבת אהל שלמה
בוגרי כולל ארץ חמדה
בוגרי מכללת אורות ישראל/מורשת יעקב
רבנים מרוקאים ישראלים
עולים בשנות ה-1960
יד בנימין: רבנים
חוקרי משפט עברי
עובדי ייעוץ וחקיקה
אבות בתי דין
תלמידי הרב שאול ישראלי
ישראלים שנולדו ב-1963